《山中寄区启图》
明代·张穆

崇岩丽霜华，物候正凝阴。幽气动寒蕊，江树貌春林。

北窗虽寡营，贞静固所任。心澹友云间，境寂无繁音。

长啸答空谷，聊复弹素琴。昔有青云侣，岁晏阻清尘。

虽无古人见，实可膺我心。谁将陇上信，招隐北山岑。

作者简介：（1607—1688以后）明末清初广东东莞人，字穆之，号铁桥。工诗，善画马，能击剑。壮年往来吴中，结交知名之士。后归隐罗浮山。所画山水有生气。年八十余，尚步履如飞。有《铁桥山人稿》。